Хьеший реза хилира. Эвтархойн Ахьмада цу буссехь хабар туьйхира: дог-майра Ч1еге, обарг Гехе, Буг1е, Таме, обаргех ц1ахь верриг а эций, 1уьйранна сатоссуш ша волчу кет1ахь хила аьлла. Шолг1ачу дийнахь сатоссуш, юьрт г1аттале эвлах елира ламаройн дошлойн тоба. Уьш верриге а пхийтта стаг вовшахкхеттера. Д1абоьлхуш къеначу Теркан бердашка кхаьчча, шач юкъара схьа цхьаьннан узарш хезира царна. Иза уллорачу юьртара таллархо хиллера. Топ тоьхна ша йожийна йолу бад шач юкъа йоьжча, и схьаца юкъаваьлча, д1аьвшечу лаьхьано лаьцна, къуьйлуш, юкъавоьллина. Шовхала т1ехьаьдда, Кубачера пхьераша йина йолу шен тур санна еха шаьлта тоьхна бат1ийра къорза лаьхьа, «йийсар» мукъавоккхуш. Оцу лаьхьанан д1аьвшан хьожано кхетамах а баьхна, эгийра ламарой.